Trump sê hy gaan in hegtenis geneem wordOudpres. Donald Trump. (Foto: Alex Brandon/AP) Die voormalige Amerikaanse president Donald Trump sê hy verwag om Dinsdag “in hegtenis geneem” te word oor ’n swygbetaling wat glo weke voor die Amerikaanse verkiesing van 2016 aan ’n pornoster gemaak is. “ŉ Vooraanstaande Republikeinse kandidaat en voormalige president van die Verenigde State van Amerika sal volgende week Dinsdag in hegtenis geneem word. Betoog. Neem ons nasie terug!” het die voormalige president Saterdagoggend op sy sosialemediaplatform Truth Social geskryf. Trump verwys in dié plasing na inligting van “Manhattan se korrupte en hoogs politieke distriksprokureurskantoor” wat onwettig uitgelek is. Hy sê ook die ondersoek teen hom is “gegrond op ’n ou en volledig ontmaskerde (deur talle ander aanklaers!) sprokiesverhaal”. Sowat $130 000 (R1,8 miljoen) is destyds voor die verkiesing waarin Trump president geword het aan Stormy Daniels betaal om haar stilswye te verkry oor ’n verhouding wat sy beweer sy jare gelede met ’n getroude Trump gehad het. Trump ontken die verhouding. Trump se gewese prokureur Michael Cohen het egter in 2018 skuldig gepleit en is drie jaar tronkstraf opgelê vir sy rol in die beweerde swygbetaling. Aanklaers oorweeg al lank of Trump vir die swygbetalings vervolg behoort te word, en daar word bespiegel dat hy waarskynlik aangekla sal word. Sou die Manhattan-distriksprokureur besluit om Trump aan te kla, sal Trump die eerste voormalige president word om van ’n misdaad aangekla te word. Dit sal hom ook sy poging om die Republikeinse nominasie vir die 2024- presidensiële verkiesing te wen, kos. Trump se prokureur het egter Vrydagaand aan CNBC gesê sy kliënt sal hom aan die polisie oorgee sou hy aangekla word. Daniels se prokureur het op sy beurt gesê sy kliënt het Woensdag met aanklaers vergader en ingestem om haar as ’n getuie beskikbaar te stel indien nodig. Trump is vroeër vandeesmaand deur die distriksprokureur Alvin Bragg se span die geleentheid gegee om te getuig, maar sal na verwagting weier om te verhoed dat hy homself moontlik inkrimineer. Kenners sê die uitnodiging is ’n teken dat dit feitlik seker is dat hy aangekla sal word.